Document ID: 32014R0298

Title and Content:
ΚΑΝΟΝΙΣΜΌΣ (ΕΕ) αριθ. 298/2014 ΤΗΣ ΕΠΙΤΡΟΠΉΣ της 21ης Μαρτίου 2014 για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου και του παραρτήματος του κανονισμού (ΕΕ) αριθ. 231/2012 της Επιτροπής όσον αφορά το δισόξινο διφωσφορικό μαγνήσιο (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 10 παράγραφος 3, το άρθρο 14 και το άρθρο 30 παράγραφος 5, Έχοντας υπόψη τον κανονισμό (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (2) και ιδίως το άρθρο 7 παράγραφος 5, Εκτιμώντας τα ακόλουθα: (1) Το παράρτημα II του κανονισμού (ΕΚ) αριθ. 1333/2008 θεσπίζει ενωσιακό κατάλογο προσθέτων τροφίμων που εγκρίνονται για χρήση σε τρόφιμα και καθορίζει τους όρους χρήσης τους. (2) Ο κανονισμός (ΕΕ) αριθ. 231/2012 (3) της Επιτροπής θεσπίζει προδιαγραφές για τα πρόσθετα τροφίμων που παρατίθενται στα παραρτήματα II και III του κανονισμού (ΕΚ) αριθ. 1333/2008. (3) Ο εν λόγω ενωσιακός κατάλογος και οι προδιαγραφές μπορούν να επικαιροποιούνται σύμφωνα με την κοινή διαδικασία που αναφέρεται στο άρθρο 3 παράγραφος 1 του κανονισμού (ΕΚ) αριθ. 1331/2008, είτε με πρωτοβουλία της Επιτροπής είτε ύστερα από αίτηση. (4) Για την έγκριση της χρήσης του δισόξινου διφωσφορικού μαγνησίου ως διογκωτικού ζύμης και ως ρυθμιστή οξύτητας σε ορισμένες κατηγορίες τροφίμων υποβλήθηκε στις 7 Απριλίου 2011 αίτηση, η οποία τέθηκε στη διάθεση των κρατών μελών. (5) Το φωσφορικό οξύ, τα φωσφορικά, διφωσφορικά, τριφωσφορικά και πολυφωσφορικά άλατα (E 338-452) έχουν εγκριθεί για χρήση σε εκλεκτά αρτοσκευάσματα ως διογκωτικά. Τα διφωσφορικά άλατα (E 450), που καθορίζονται στον κανονισμό (ΕΕ) αριθ. 231/2012, μπορούν να χρησιμοποιούνται εναλλακτικά αντί του φωσφορικού αργιλιονατρίου (Ε541), κάτι που επιτρέπει να μειώνεται η περιεκτικότητα σε αργίλιο των μεταποιημένων τροφίμων. Τα διφωσφορικά άλατα που καθορίζονται με την παρούσα έχουν στυπτική επίγευση («πυρο-γεύση») και μπορούν να συμβάλλουν στη συνολική περιεκτικότητα των τροφίμων σε νάτριο. (6) Οι προδιαγραφές για το δισόξινο διφωσφορικό μαγνήσιο θα πρέπει να παρατίθενται στο παράρτημα του κανονισμού (ΕΕ) αριθ. 231/2012 της Επιτροπής, δεδομένου ότι η εν λόγω ουσία μπορεί να χρησιμοποιηθεί ως εναλλακτική λύση έναντι των άλλων διφωσφορικών αλάτων, προκειμένου να μειωθεί η εν λόγω «πυρο-γεύση» και να αποφεύγεται η αύξηση του επιπέδου του νατρίου σε ένα τρόφιμο. Ως εκ τούτου, η χρήση του δισόξινου διφωσφορικού μαγνησίου θα πρέπει να επιτρέπεται στις κατηγορίες 6.2.1: Άλευρα, μόνο αυτοδιογκούμενο αλεύρι· 6.5: Ασιατικά ζυμαρικά (noodles)· 6.6: Παναρίσματα· 7.1: Άρτος και αρτίδια και 7.2: Εκλεκτά αρτοσκευάσματα. Στο δισόξινο διφωσφορικό μαγνήσιο θα πρέπει να αποδοθεί ο αριθμός E 450 (ix). (7) Παρόμοιες ουσίες, με ίση ή μεγαλύτερη περιεκτικότητα σε μαγνήσιο σε σύγκριση με το δισόξινο διφωσφορικό μαγνήσιο, τα μονο- και διβασικά άλατα μαγνησίου του ορθοφωσφορικού οξέος (E343i· E343ii) έχουν ήδη εγκριθεί για χρήση στις ίδιες κατηγορίες τροφίμων. Η συμπερίληψη του δισόξινου διφωσφορικού μαγνησίου ως εναλλακτικού διφωσφορικού άλατος στο παράρτημα του κανονισμού (ΕΕ) αριθ. 231/2012 της Επιτροπής και η επακόλουθη χρήση του στα τρόφιμα δεν θα έχει ως αποτέλεσμα την αύξηση της πρόσληψης φωσφόρου ή μαγνησίου. Συνεπώς, ο καθορισμός των προδιαγραφών και η ειδική έγκριση της χρήσης του δισόξινου διφωσφορικού μαγνησίου [Ε 450 (ix)] ως διογκωτικού ζύμης και ως ρυθμιστή οξύτητας δεν θεωρείται ότι προκαλούν ανησυχίες ως προς την ασφάλεια. (8) Σύμφωνα με το άρθρο 3 παράγραφος 2 του κανονισμού (ΕΚ) αριθ. 1331/2008, η Επιτροπή πρέπει να ζητά τη γνώμη της Ευρωπαϊκής Αρχής για την Ασφάλεια των Τροφίμων για την επικαιροποίηση του ενωσιακού καταλόγου προσθέτων τροφίμων ο οποίος αναφέρεται στο παράρτημα II του κανονισμού (ΕΚ) αριθ. 1333/2008, εκτός από τις περιπτώσεις που η εν λόγω επικαιροποίηση δεν πρόκειται να έχει επίδραση στην ανθρώπινη υγεία. Με δεδομένο ότι η καταχώρισή του δισόξινου διφωσφορικού μαγνησίου στο παράρτημα του κανονισμού (ΕΚ) αριθ. 231/2012 της Επιτροπής και η έγκριση της χρήσης του δισόξινου διφωσφορικού μαγνησίου [Ε 450 (ix)] ως διογκωτικού ζύμης δεν θεωρείται ότι προκαλούν ανησυχία ως προς την ασφάλεια, δεν κρίνεται αναγκαίο να ζητηθεί η γνώμη της Ευρωπαϊκής Αρχής για την Ασφάλεια των Τροφίμων. (9) Ως εκ τούτου, ο κανονισμός (ΕΚ) αριθ. 1333/2008 και ο κανονισμός (ΕΕ) αριθ. 231/2012 θα πρέπει να τροποποιηθούν αναλόγως. (10) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα II του κανονισμού (ΕΚ) αριθ. 1333/2008 τροποποιείται σύμφωνα με το παράρτημα I του παρόντος κανονισμού. Άρθρο 2 Το παράρτημα του κανονισμού (ΕΕ) αριθ. 231/2012 τροποποιείται σύμφωνα με το παράρτημα II του παρόντος κανονισμού. Άρθρο 3 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 21 Μαρτίου 2014.

Classification Labels:
1164
249
710
668

Label Descriptions:
{"1164": "Χημική βιομηχανία", "249": "ΒΙΟΜΗΧΑΝΙΑ", "710": "Τρόφιμα", "668": "ΑΓΟΡΑΝΟΜΙΚΗ ΝΟΜΟΘΕΣΙΑ"}

EuroVoc IDs (Original): 13
6052
1362
2735
1268

EuroVoc IDs (Expanded): 13
6052
1362
2735
1268

Dataset Source: meu

Split: test